Regulamentul (CE) nr. 1563/2006 al Consiliului
din 5 octombrie 2006
privind încheierea Acordului de parteneriat în sectorul pescuitului între Comunitatea Europeană și Uniunea Comorelor
CONSILIUL UNIUNII EUROPENE,
având în vedere Tratatul de instituire a Comunității Europene, în special articolul 37 coroborat cu articolul 300 alineatul (2) și cu articolul 300 alineatul (3) primul paragraf,
având în vedere propunerea Comisiei,
având în vedere avizul Parlamentului European [1],
întrucât:
(1) Prin Regulamentul (CE) nr. 1494/88 [2], Consiliul a aprobat, în numele Comunității Economice Europene, Acordul cu Republica Federală Islamică a Insulelor Comore cu privire la pescuitul în largul Insulelor Comore. Părțile au inițiat negocieri pentru înlocuirea acordului respectiv, în conformitate cu dispozițiile acestuia, cu un nou acord de parteneriat în domeniul pescuitului.
(2) În urma negocierilor respective, la 24 noiembrie 2004 a fost parafat un nou acord.
(3) Acordul de parteneriat prevede consolidarea cooperării economice, financiare, tehnice și științifice în sectorul pescuitului în vederea garantării conservării și exploatării durabile a resurselor, precum și parteneriate între întreprinderi în scopul dezvoltării activităților economice în sectorul pescuitului și în sectoarele conexe, în interesul comun.
(4) Acordul respectiv ar trebui aprobat.
(5) Ca urmare a intrării în vigoare a noului acord, Regulamentul (CEE) nr. 1494/88 devine caduc și, prin urmare, trebuie să fie abrogat din rațiuni de claritate,
ADOPTĂ PREZENTUL REGULAMENT:
Articolul 1
Acordul de parteneriat privind pescuitul între Comunitatea Europeană și Uniunea Comorelor se aprobă în numele Comunității.
Textul acordului se anexează la prezentul regulament.
Articolul 2
Președintele Consiliului este autorizat să numească persoanele împuternicite să semneze acordul prin care Comunitatea își asumă obligații.
Articolul 3
Regulamentul (CEE) nr. 1494/88 se abrogă.
Articolul 4
Prezentul regulament intră în vigoare în a treia zi de la data publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Luxemburg, 5 octombrie 2006.